Valsts statistikas pārskatu par Bāriņtiesu darbu 2018.gadā analīze

Pamatojoties uz 2017.gada 20.jūnija Ministru kabineta noteikumiem Nr.352, Valsts bērnu tiesību aizsardzības inspekcijā (turpmāk – inspekcija) 2019.gada februārī saņemti 129 bāriņtiesu pārskati par darbu 2018.gadā.

Ievērojot 2005.gada 29.novembra Ministru kabineta noteikumu Nr.898 „Valsts bērnu tiesību aizsardzības inspekcijas nolikums” (turpmāk – inspekcijas nolikums) 2.2.punktā un Bāriņtiesu likuma 5.panta pirmajā daļā noteikto, inspekcija nodrošina normatīvo aktu ievērošanas uzraudzību un kontroli bērnu tiesību aizsardzības un bāriņtiesu darbības jomā, tajā skaitā uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību. Atbilstoši inspekcijas funkcijām un uzdevumiem, kas paredzēti inspekcijas nolikumā, inspekcija tostarp analizē situāciju bērnu tiesību aizsardzības jomā, kā arī informē sabiedrību inspekcijas kompetences jomā.

Inspekcija ir apkopojusi bāriņtiesu sniegtos datus par to darbības pamatvirzienu rādītājiem, tādējādi sniedzot ieskatu par bāriņtiesu darbu un situāciju attiecībā uz bērnu un aizgādnībā esošu personu tiesību aizsardzības jomā valstī kopumā.

Bāriņtiesu pārskati par darbu sniedz informāciju par būtiskākajām tendencēm bērnu un aizgādnībā esošu personu tiesību un interešu aizsardzībā, tādos bāriņtiesu darbības virzienos kā aizgādības tiesību pārtraukšana un atjaunošana vecākiem, bērnu ārpusģimenes aprūpe, aizgādnība, ārpusģimenes pakalpojuma nodrošinājums, bērnu nodošana citas personas aprūpē, kā arī informācija par bāriņtiesu lēmumiem un to pārsūdzību.

Bāriņtiesu pārskatu par darbu 2018.gadā analīzē tiek izmantots statistikas datu salīdzinājums 4 gadu periodā, izņemot jomas, kur statistikas dati iepriekšējos gados nav iegūti, ievērojot, ka pēc normatīvo aktu izmaiņām no 2017.gada veidlapa ir tikusi papildināta ar iepriekšējos gados neiekļautām sadaļām.

**Satura rādītājs**

[1.Ģimenes, kurās netiek pietiekami nodrošināta bērna attīstība un audzināšana 3](#_Toc3889487)

[2. Pārskats par bērna šķiršanu no ģimenes 4](#_Toc3889488)

[2.1. Bērna aizgādības tiesību pārtraukšana 4](#_Toc3889489)

[2.2. Pārtraukto aizgādības tiesību atjaunošana 7](#_Toc3889490)

[2.3.Aizgādības tiesību atņemšana vai atjaunošana vecākiem ar tiesas spriedumu 8](#_Toc3889491)

[3. Pārskats par bērnu ārpusģimenes aprūpi 10](#_Toc3889492)

[3.1.Ārpusģimenes aprūpē esošo bērnu skaits 10](#_Toc3889493)

[3.2.Adoptējamo bērnu skaits, kuri atrodas ārpusģimenes aprūpē 11](#_Toc3889494)

[3.3.Ārpusģimenes aprūpe pārskata gadā 13](#_Toc3889495)

[3.4. Ārpusģimenes aprūpē esoša bērna saskarsme ar vecākiem un citām personām pārskata gadā 14](#_Toc3889496)

[4. Pārskats par aizbildnības lietām 16](#_Toc3889497)

[5.Pārskats par audžuģimeņu lietām 19](#_Toc3889498)

[6. Pārskats par bērna nodošanu citas personas aprūpē 21](#_Toc3889499)

[7. Pārskats par adopcijas lietām 24](#_Toc3889500)

[7.1.Personu skaits, kas pārskata gadā ar bāriņtiesas lēmumu atzītas par adoptētājiem 24](#_Toc3889501)

[7.2. Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju 25](#_Toc3889502)

[8. Pārskats par aizgādnību 28](#_Toc3889503)

[9. Pārskats par bāriņtiesu lēmumiem un lietām 30](#_Toc3889504)

# 1.Ģimenes, kurās netiek pietiekami nodrošināta bērna attīstība un audzināšana

1.diagramma

Bāriņtiesu sniegtā informācija liecina, ka ik gadu pašvaldības sociālajam dienestam tiek sniegta informācija par vairāk kā 1500 ģimenēm, kurās konstatēti riski pienācīgai bērna aprūpei un audzināšanai. 2018.gadā bāriņtiesas lūgušas pašvaldību sociālos dienestus sniegt atbalstu **1567 ģimenēm**, kurās nepietiekami nodrošināta **2773 bērnu** attīstība un audzināšana. Vairāk kā puse šo bērnu bija vecumā no 4-12 gadiem (sk.2.diagrammu).

2.diagramma

# 2. Pārskats par bērna šķiršanu no ģimenes

## 2.1. Bērna aizgādības tiesību pārtraukšana

3.diagramma

Lai prioritāri nodrošinātu bērna tiesību un labāko interešu aizsardzību, noteiktos gadījumos normatīvie akti paredz bāriņtiesas tiesības lemt par bērna šķiršanu no ģimenes, pārtraucot vecākiem aizgādības tiesības. Bāriņtiesu sniegtā informācija liecina, ka 2018.gadā bērnu aizgādības tiesības pārtrauktas ievērojami mazākam skaitam vecāku, nekā 2017.gadā. 2018.gadā ar bāriņtiesas lēmumu bērna aizgādības tiesības pārtrauktas **1159 vecākiem** (586 mātēm un 573 tēviem) attiecībā uz **1321 bērnu**.

4.diagramma

Vienlaikus no statistikas pārskatos sniegtās informācijas secināms, ka salīdzinoši nozīmīgs skaits ir tie vecāki, kuriem jau iepriekšējā laika periodā ir tikušas pārtrauktas tā paša vai cita bērna aizgādības tiesības. 2018.gadā tas bija 291 vecāks jeb 25% no visiem vecākiem, kuriem 2018.gadā ar bāriņtiesas lēmumu pārtrauktas bērnu aizgādības tiesības. Visvairāk aizgādības tiesības pārtrauktas attiecībā uz bērniem vecumā no 4 -12 (sk.5.diagrammu).

.

5.diagramma

Bāriņtiesu pārskatos par darbu bāriņtiesas ir sniegušas datus par personām, kurām ar bāriņtiesas lēmumu pārtrauktas bērna aizgādības tiesības, ja konstatēta vecāku vardarbība pret bērnu vai ir pamatotas aizdomas par vardarbību pret bērnu.

6.diagrammā atspoguļotie dati liecina, ka no 2015.gada šādu personu skaits katru gadu nedaudz pieauga, savukārt 2018.gadā ievērojami samazinājies – par 84 personām mazāk nekā 2017.gadā. Vienlaikus norādāms, ka 2018.gadā aizgādības tiesības kopumā tika pārtrauktas par 252 personām mazāk nekā 2017.gadā.

6.diagramma

Īpašos gadījumos, kad nepieciešama tūlītēja rīcība, lai novērstu būtisku bērna tiesību un interešu apdraudējumu, bāriņtiesas priekšsēdētājs vai bāriņtiesas locekļi ir tiesīgi pieņemt vienpersonisku lēmumu par bērna aizgādības tiesību pārtraukšanu vecākiem. 2018.gadā pieņemti **396 vienpersoniskie** lēmumi par bērna aizgādību tiesību pārtraukšanu vecākiem (sk.7.diagrammu).

7.diagramma

2018.gadā bāriņtiesas, izmantojot Bāriņtiesu likuma 19.1 pantā noteiktās tiesības bērna interesēs iesniegt tiesai pieteikumu par pagaidu aizsardzību pret vardarbību, ja bērna vecāks vai aizbildnis objektīvu iemeslu dēļ nav iesniedzis tiesai šo pieteikumu, ir **tiesā iesniegušas 9 pieteikumus** ar lūgumu nodrošināt pagaidu aizsardzību pret vardarbību (sk.8.diagrammu). Pieteikumi tiesai iesniegti 3 gadījumos saistībā ar fizisku vardarbību, 1 gadījumā attiecībā uz psiholoģisku vardarbību un 5 gadījumos, kad konstatēta vairāku veidu vardarbība.

8.diagramma

## 2.2. Pārtraukto aizgādības tiesību atjaunošana

Pārtraukto aizgādības tiesību atjaunošana un bērna atgriešana bioloģiskajā ģimenē un ir viens no galvenajiem uzdevumiem gan vecākiem, kuru bērni šķirti no ģimenes, gan pašvaldības sociālajiem dienestiem. Bāriņtiesu pārskatos par darbu sniegtie dati liecina, ka ik gadu aizgādības tiesības izdodas atjaunot nedaudz vairāk kā 400 personām (sk.9.diagrammu). 2018.gadā **536 bērnu** pārtrauktās aizgādības tiesības atjaunotas **405 personām**, 235 mātēm un 170 tēviem.

9.diagramma

Visvairāk ģimenē atgriezušies bērni vecumā no 4-12 gadiem (58% no visiem bēnriem, kuru vecākiem atjaunotas pārtrauktās bērnu aizgādības tiesības).

10.diagramma

## 2.3.Aizgādības tiesību atņemšana vai atjaunošana vecākiem ar tiesas spriedumu

Aizgādības tiesību atņemšanu vienam vai abiem vecākiem kā galējo līdzekli piemēro tiesa. Kā redzams 11.diagrammā, no 2015.gada pakāpeniski samazinājies personu skaits, par kurām bāriņtiesa pieņēmusi lēmumu par prasības sniegšanu tiesā aizgādības tiesību atņemšanai.

11.diagramma

Līdzīg samazinājies arī to personu skaits, kurām ar tiesas spriedumu atņemtas bērnu aizgādības tiesības. 2018.gadā tiesa lēmusi par aizgādības tiesību atņemšanu **547 personām** (263 mātēm un 284 tēviem) attiecībā uz **718 bērniem**.

12.diagramma

Atbilstoši Civilprocesa likuma 244.2 pantā noteiktajam, prasību lietās, kas izriet no aizgādības tiesībām, var celt bērna vecāki, aizbildņi, bāriņtiesa vai prokurors. Līdz ar to gadījumā, ja vecāks uzskata, ka ir zuduši iemesli, kuru dēļ viņam tika atņemtas bērna aizgādības tiesības, viņam ir tiesības vērsties tiesā ar attiecīgu prasības pieteikumu aizgādības tiesību atjaunošanai. Savukārt situācijās, kad bāriņtiesa uzskata, ka bērna interesēs būtu aizgādības tiesību atjaunošana vecākam, arī bāriņtiesa, pamatojoties uz Bāriņtiesu likuma 16.pantā paredzētajām bāriņtiesas tiesībām, var iesniegt tiesā prasības pieteikumus un pieteikumus bērna interesēs.

Kā redzams 13.diagrammā, personu, kurām ar tiesas spriedumu atjaunotas atņemtās bērna aizgādības tiesības, ir neliels. 2018.gadā bāriņtiesas pieņēmušas lēmumu par prasības sniegšanu tiesā aizgādības tiesību atjaunošanai attiecībā uz 4 mātēm. Savukārt tiesa aizgādības tiesības atjaunojušas 8 bērnu mātēm attiecībā uz 10 bērniem.

13.diagramma

# 3. Pārskats par bērnu ārpusģimenes aprūpi

## 3.1.Ārpusģimenes aprūpē esošo bērnu skaits

Bāriņtiesu sniegtie statistikas dati liecina par tendenci pakāpeniski samazināties ārpusģimenes aprūpē esošo bērnu skaitam (sk.14.diagrammu). 2016.gadā ārpusģimenes aprūpē atradās 6957 bērni – par 324 bērniem mazāk kā 2015.gadā. 2017.gadā ārpusģimenes aprūpē kopumā atradās 6669 bērni, kas ir par 288 bērniem mazāk kā 2016.gadā. Savukārt 2018.gada nogalē ārpusģimenes aprūpe tika nodrošināta **6438 bērniem** – par 231 bērnu mazāk kā 2017.gadā.

14.diagramma

Visvairāk bērnu ārpusģimenes aprūpe tiek nodrošināta pie aizbildņiem - 68% no ārpusģimenes aprūpē nodotajiem bērniem atrodas aizbildnībā. 20% bērnu aprūpe nodrošināta audžuģimenē, savukārt 794 bērnu (12%) aprūpe un audzināšana tiek īstenota ilgstošas sociālās aprūpes un sociālās rehabilitācijas institūcijās (sk.15.diagrammu). Tādējādi ģimeniskai videi pietuvināta ārpusģimenes aprūpe 2018.gada 31.decembrī tika nodrošināta 88% ārpusģimenes aprūpē esošo bērnu.

15.diagramma

Bāriņtiesu sniegtie pārskati par bērnu ārpusģimenes aprūpes nodrošinājumu ir būtiski, vērtējot izmaiņas attiecībā uz iespējām bērniem ārpusģimenes aprūpi nodrošināt ģimeniskā vidē. 16.diagrammā vērojams, ka stabili samazinās ilgstošas sociālās aprūpes un sociālās rehabilitācijas institūcijā ievietoto bērnu skaits. 2018.gadā pozitīva dinamika vērojama attiecībā uz audžuģimenē ievietoto bērnu skaita pieaugumu.

16.diagramma

Bāriņtiesu sniegtie dati liecina, ka joprojām nav vērojama pozitīva tendence iespējami īsākā laika posmā atrast ilgstošas sociālās aprūpes un sociālās rehabilitācijas institūcijā ievietotajiem bērniem alternatīvu ārpusģimenes aprūpes formu. **90,7%** no institūcijās ievietotajiem bērniem tur uzturas ilgāk par 6 mēnešiem (sk. 1.tabulu). Lielākais īpatsvars ilgstoši institūcijā ievietotajiem bērniem ir vecumposmā no 13 – 17 gadiem.

|  |  |  |
| --- | --- | --- |
| Bērnu skaits institūcijā 2018.gada 31.decembrī | Bērnu skaits, kuri institūcijā uzturas ilgāk par **3 mēnešiem** | Bērnu skaits, kuri institūcijā uzturas ilgāk par **6 mēnešiem** |
| **794** | **27** bērni, no kuriem:  0-3 g.v – 3 bērni  4-12 g.v. – 12 bērni  13-17 g.v.- 12 bērni | **720** bērni, no kuriem:  0-3 g.v – 13 bērni  4-12 g.v. – 296 bērni  13-17 g.v.- 411 bērni |

1.tabula

## 3.2.Adoptējamo bērnu skaits, kuri atrodas ārpusģimenes aprūpē

Par adoptējamiem bērniem uzskatāmi tie, kuru vecāki miruši, kuru vecākiem ar tiesas spriedumu ir atņemtas aizgādības tiesības vai arī vecāki devuši piekrišanu bērna adopcijai. Adopcijas kārtības 5.punkta 5.2. un 5.3.apakšpunkts paredz, ka bērna adopcijai piekrišanu nepieciešams saņemt no aizbildņa, ja bērnam ir nodibināta aizbildnība un paša adoptējamā, ja viņš sasniedzis 12 gadu vecumu. Vienlaikus uzsverams, ka bērna viedokli nepieciešams noskaidrot visos gadījumos neatkarīgi no normatīvajā aktā noteiktā vecuma, kad vien bērns spēj to formulēt, ievērojot viņa briedumu. 2018.gadā **3040 bērnu aizbildņi** nebija devuši piekrišanu bērna adopcijai

Bāriņtiesu sniegtie dati liecina, ka 2018.gadā samazinājies adoptējamo bērnu skaits. Pēc bāriņtiesu sniegtās informācijas 2018.gada 31.decembrī ārpusģimenes aprūpē atradās **1238** adoptējami bērni, no kuriem **500** pauduši viedokli, ka **nepiekrīt adopcijai vispār**. **126 bērni** nav devuši piekrišanu potenciālai adopcijai uz ārvalstīm.

17.diagramma

Visvairāk adoptējamo bērnu ir vecumā no 13-17 gadiem – 47% no visiem bērniem, 45% adoptējamo bērnu ir vecumā no 4-12 gadiem, savukārt adoptējami bērni vecumā līdz 3 gadiem ir tikai 8% no visiem adoptējamiem bērniem (sk.18.diagrammu).

18.diagramma

## 3.3. Ārpusģimenes aprūpe pārskata gadā

2018.gadā, pamatojoties uz bāriņtiesu pieņemtajiem lēmumiem, ārpusģimenes aprūpe tika nodrošināta **1301** bērnam.

Visvairāk bērnu nodoti aizbildņu ģimenēs – 54% no visiem bērniem. Pārskata gadā ilgstošas sociālās aprūpes un rehabilitācijas institūcijā ievietots 191 bērns (15%), savukārt audžuģimenēs aprūpe nodrošināta 402 bērniem (31%).

19.diagramma

Bāriņtiesu pārskati par darbu satur informāciju par pamatiemesliem bērnu ārpusģimenes aprūpes nodrošināšanai. Šīs informācijas apkopojums atspoguļots 20.diagrammā.

Bāriņtiesu sniegtā informācija liecina, ka galvenais iemesls lēmuma par ārpusģimenes aprūpi bērnam pieņemšanai ir aizgādības tiesību pārtraukšana vai atņemšana. 2017.gadā tas bija iemesls **79,8%** gadījumu (1038 bērniem). Bērna vecāku nāve vai vecāku izsludināšana par mirušiem ir bijis iemesls ārpusģimenes aprūpei **5,3%** gadījumu (69 bērniem). 35 bērniem (attiecīgi **2,7%** no visiem bērniem) vecāki ir bijuši nepilngadīgi, tādēļ, lai nodrošinātu nepieciešamo likumisko pārstāvību, tiem nodibināta ārpusģimenes aprūpe. **2,9%** gadījumos (38 bērniem) bijusi nepieciešamība ar ārpusģimenes aprūpi nodrošināt bērnu tiesību un interešu aizsardzību tādēļ, ka vecāki slimības dēļ nespēja pienācīgi aprūpēt un uzraudzīt bērnu. 9 bērniem (**0,7%**) ārpusģimenes aprūpes iemesls ir bijušas būtiskas domstarpības bērna un vecāka attiecībās. **112** bērniem ārpusģimenes aprūpe nodrošināta citos gadījumos, kas bāriņtiesu pārskatu par darbu veidlapās netiek atspoguļoti detalizētāk.

20.diagramma

## 3.4. Ārpusģimenes aprūpē esoša bērna saskarsme ar vecākiem un citām personām pārskata gadā

Atbilstoši normatīvajiem aktiem, bērnam ir tiesības uzturēt personiskas attiecības un tiešus kontaktus arī ar brāļiem, māsām un vecvecākiem, kā arī citām personām, ar kurām bērns ilgu laiku ir dzīvojis nedalītā saimniecībā, ja tas atbilst bērna interesēm. Savukārt gadījumos, kad tiek konstatēti apstākļi, kas ir par pamatu, lai liegtu ārpusģimenes aprūpē esošam bērnam satikties ar vecākiem vai tuviem radiniekiem vai personām, ar kurām bērns ilgu laiku ir dzīvojis nedalītā saimniecībā, bāriņtiesa saskaņā ar Bāriņtiesu likuma 39.panta trešo daļu pieņem attiecīgu lēmumu.

21.diagrammā atspoguļotie dati liecina, ka 2016. un 2017.gadā lēmumu par personisku attiecību un tiešu kontaktu uzturēšanas tiesību ierobežošanu ar ārpusģimenes aprūpē esošu bērnu skaits pieauga, savukārt 2018.gadā šādu bāriņtiesas lēmumu skaits ir samazinājies.

21.diagramma

Būtiska iespēja veicināt ārpusģimenes aprūpē esoša bērna atgriešanos bioloģiskajā ģimenē ir atļauja bērnam uzturēties pie vecākiem, radiniekiem vai citām personām, ar kurām bērns ilgu laiku dzīvojis nedalītā saimniecībā.

22.diagrammā atspoguļotie dati liecina, ka pēdējos četros gados bērnu skaits, kuri ar bāriņtiesas lēmumu noteiktu laiku uzturas pie vecākiem, radiniekiem vai citām personām, ar kurām bērns ilgu laiku dzīvojis nedalītā saimniecībā, pakāpeniski samazinās. 2018.gadā bāriņtiesa attiecīgu lēmumu bija pieņēmusi par **301 bērnu**, no kuriem 237 bērni uzturējās pie vecākiem, 62 bērni pie citiem radiniekiem un 2 bērni pie citām personām.

22.diagramma

# 4. Pārskats par aizbildnības lietām

Aizbildņu ģimenēs tiek nodrošināta aprūpe 68% no visiem ārpusģimenes aprūpē esošajiem bērniem. 2018.gada 31.decembrī valstī bija **3450 aizbildņu**. Aizbildņu skaits ik gadu samazinās (sk.23.diagrammu) proporcionāli tam, ka ik gadu samazinās arī ārpusģimenes aprūpē esošo bērnu skaits kopumā un attiecīgi arī aizbildnībā nodoto bērnu skaits.

23.diagramma

Bāriņtiesu sniegtā informācija liecina, ka galvenokārt bērna aizbildņa pienākumus uzņemas bērna radinieki. 2018.gada 31.decembrī **79%** no visiem aizbildņiem bija bērna radinieki, galvenokārt vecvecāki (56% no visiem aizbildņiem). **21%** jeb 713 aizbildņu ir citas personas, kas nav bērna radinieki, bet kurus par piemērotiem aizbildņa pienākumu pildīšanai un iecelšanai par aizbildni konkrētam bērnam ir atzinušas bāriņtiesas (sk. 24.diagrammu).

24.diagramma

2018.gadā par aizbildni bērnam ieceltas **536** personas, savukārt **610** personas atlaistas no pienākumu pildīšanas likumisku iemeslu dēļ (piemēram, aizbildnībā nodotais bērns sasniedzis pilgadību).

25.diagramma

Bāriņtiesu sniegtā informācija par darbu atspoguļo arī situācijas, kad aizbildnība bērnam tiek pārtraukta, kad konstatēti pārkāpumi aizbildņa darbībā. Tās ir situācijas, kad bāriņtiesa, atbilstoši Bāriņtiesu likuma 32.panta pirmās daļas 3.punktā noteiktajam, lēmusi par aizbildņa atcelšanu, ja bāriņtiesa konstatējusi pārkāpumus aizbildņa rīcībā vai bērna interesēm neizdevīgu aizbildņa darbību. 26.diagrammā redzams, ka 2018.gadā no pienākumu pildīšanas **atcelti 29 aizbildņi** un par **7** aizbildņiem bāriņtiesas sniegušas informāciju tiesībaizsardzības iestādēm.

26.diagramma

2018.gadā **aizbildnība izbeigta 760 bērniem**, jo zuduši aizbildnības nodibināšanas iemesli, un aizbildnis ar bāriņtiesas lēmumu atlaists vai atcelts no aizbildņa pienākumu pildīšanas.

27.diagrammā atainoti iemesli, kādēļ bērnam pārtraukta aizbildnība. Visvairāk lēmumi par aizbildnības izbeigšanu pieņemti bērnam sasniedzot pilngadību – attiecībā uz **431** bērnu. **140** bērni atgriezās vecāku ģimenēs pēc pārtraukto aizgādības tiesību atjaunošanas vecākiem.

Analizējot datus secināms, ka ievērojamam skaitam bērnu aizbildnība tiek izbeigta, jo tiek mainīts ārpusģimenes aprūpes pakalpojuma sniedzējs. 2018.gadā **29** bērni no aizbildņa ģimenes tikuši ievietoti ilgstošas sociālās aprūpes un sociālās rehabilitācijas institūcijā. **45** bērniem mainīts aizbildnis, savukārt **40** bērni no aizbildņa ģimenes ievietoti audžuģimenē.

**35** bērni atgriezušies vecāku aprūpē vecākiem sasniedzot pilngadību, savukārt **35** bērni adoptēti. 2018.gadā **4** bērni atgriezušies vecāku aprūpē pēc tam, kad uzlabojies vecāku veselības stāvoklis, savukārt **1** bērna gadījumā izdevies atrisināt būtiskas domstarpības starp bērnu un vecākiem.

27.diagramma

Papildus statistikas pārskatā bāriņtiesas sniegušas informāciju par 5 bērniem, kuriem aizbildnība dibināta ārvalstīs un bāriņtiesas lēmušas par ārvalsts aizbildnības lietas pārņemšanu. 4 bērni nodoti aizbildnībā vecvecākiem, savukārt 1 bērnam par aizbildni iecelts cits radinieks.

# 5.Pārskats par audžuģimeņu lietām

Bāriņtiesu sniegtā informācija par audžuģimenēm liecina, ka audžuģimeņu skaits **pakāpeniski pieaug** (sk.28.diagrammu). 2018.gadā valstī bija 636 audžuģimenes, par 36 audžuģimenēm vairāk kā 2017.gadā.

Statistikas dati vienlaikus liecina, ka pēdējos gados **97 audžuģimenēs** uz pārskata gada beigām bērni nav ievietoti. 2018.gadā samazinājies to audžuģimeņu skaits, kuras rakstveidā informējušas bāriņtiesas par pamatotiem iemesliem, kādēļ tās aprūpē neuzņem bērnus. 2018.gadā tās bija **43** audžuģimenes. Līdz ar to secināms, ka aktīvu bērna ārpusģimenes pakalpojuma nodrošināšanu pēdējo četru gadu laikā veic vidēji **514** audžuģimenes.

28.diagramma

Inspekcija ir apkopojusi datus par lēmumiem, kas pieņemti attiecībā uz audžuģimeņu statusa izmaiņām pārskata gadā. Bāriņtiesu sniegtā informācija liecina, ka no 2017.gada turpina pieaugt jaunu audžuģimenes statusu piešķiršana (sk.29.diagrammu). 2018.gadā jauns audžuģimenes status piešķirts **76 audžuģimenēm**, kas ir augstākais rādītājs pēdējo četru gadu periodā.

Vienlaikus bāriņtiesas sniegušas informāciju par **29 gadījumiem**, kad ar bāriņtiesas lēmumu audžuģimenes statuss izbeigts (sk. 29.diagrammu).

Savukārt nozīmīgu bērnu tiesību pārkāpumu gadījumos, bāriņtiesas lemj par audžuģimenes statusa atņemšanu. Līdzīgi kā 2017.gadā, 2018.gadā audžuģimenes statuss **atņemts 4 audžuģimenēm**, par **3 audžuģimenēm** bāriņtiesas informāciju nodevušas tiesībaizsardzības iestādēm.

29.diagramma

2018.gadā aprūpe audžuģimenē **pārtraukta 356** bērniem. 30.diagrammā atspoguļotā informācija liecina, ka **20%** gadījumu bērnu uzturēšanās audžuģimenē izbeigta ar bērna adopciju. 2018.gadā no audžuģimenēm adoptēti **72** bērni. Tāpat ievērojamam bērnu skaitam – **67 bērniem** (19%) nodibināta aizbildnība. Savukārt **82** bērni (23%) atgriezušies vecāku aprūpē pēc pārtraukto vai atņemto aizgādības tiesību atjaunošanas vecākiem. **6** (2%) bērni nonākuši vecāku aprūpē pēc vecāku veselības stāvokļa uzlabošanās.

Vienlaikus konstatējams, ka **21** bērns no audžuģimenes ievietots ilgstošas sociālās aprūpes un sociālās rehabilitācijas institūcijās, kā arī **36** bērni nodoti citas audžuģimenes aprūpē (kopumā 16% no bērnu kopskaita).

**72 bērniem** (20%) uzturēšanaš audžuģimenē izbeigta sasniedzot pilngadību.

30.diagramma

# 6. Pārskats par bērna nodošanu citas personas aprūpē

Kārtību, kādā vecāki, aizbildnis, audžuģimene vai bērnu aprūpes iestāde var nodot bērnu citas personas aprūpē Latvijā un ārvalstīs, un kā ir jāveic bērna aprūpes uzraudzība, paredz Bērnu tiesību aizsardzības likuma tiesiskais regulējums.

31.diagrammā redzams, ka pakāpeniski samazinās vecāku aprūpē esošu bērnu nodošana citas personas aprūpē. 2018.gadā bāriņtiesas pieņēmušas lēmumus par **230** vecāku aprūpē esošu bērnu nodošanu citas personas aprūpē – **221 bērns** (30 bērni vecumā līdz 3 gadiem, 121 bērns vecumā no 4-12 gadi un 70 bērni vecumā no 13-17 gadiem) nodoti citas personas aprūpē Latvijā, savukārt 9 bērni nodoti citas personas aprūpē ārvalstīs.

31.diagramma

Bāriņtiesu iesniegtie pārskatu par darbu dati liecina, ka neliels ir ārpusģimenes aprūpē esošo bērnu skaits, kuri nodoti citas personas aprūpē Latvijā. 32.diagrammā vērojams, ka būtiski mainījusies proporcija starp audžuģimenē un aizbildnībā nodoto bērnu skaitu, kuri nodoti citas personas aprūpē Latvijā. 2018.gadā attiecīgi bāriņtiesu lēmumi pieņemti par 8 audžuģimenē un 1 aizbildņa ģimenē ievietotu bērnu.

32.diagramma

Bērnu tiesību aizsardzības likuma 1.panta 15.punktā noteikts, ka viesģimene ir laulātie vai persona, kas uz laiku uzņem savā dzīvesvietā bērnu aprūpes iestādē ievietotu bērnu vai bērnu aprūpes iestādē kontaktējas ar tur ievietotu bērnu. Institūcija var atļaut bērnam iestādē tikties ar personu vai nodot bērnu uz laiku šīs personas aprūpē, ja tai atbilstoši Bērnu tiesību aizsardzības likuma 45.3 panta prasībām piešķirts viesģimenes statuss un institūcija ir guvusi pārliecību, ka viesģimenes sniegs šim bērnam nepieciešamo atbalstu un spēs atbilstoši bērna vajadzībām viņu aprūpēt un uzraudzīt.

Bāriņtiesu sniegtā informācija liecina, ka no 2015.gada pakāpeniski pieaudzis viesģimeņu skaits, turklāt 2018.gadā vērojams nozīmīgs viesģimeņu skaita pieaugums (sk.33.diagrammu). 2018.gadā viesģimenes statuss piešķirts 37 personām vai laulātajiem vairāk kā 2017.gadā.

.

33.diagramma

Ārpusģimenes aprūpē esošu bērnu var nodot uz laiku citas personas aprūpē ārvalstī, ja tam piekrīt bāriņtiesa, kas pieņēmusi lēmumu par ārpusģimenes aprūpi, un ja šī bāriņtiesa atzinusi, ka nodošana atbilst bērna interesēm un attiecīgā persona spēs bērnu pienācīgi aprūpēt.

34.diagramma

34.diagrammas dati norāda uz būtisku bērnu skaita samazinājumu 2018.gadā (par 49 bērniem mazāk kā 2017.gadā), attiecībā uz kuriem pieņemts lēmums par ārpusģimenes aprūpē esoša bērna nodošanu citas personas aprūpē ārvalstī. Praktiski nemainīgs ir ilgstošas sociālās aprūpes un sociālās rehabilitācijas institūcijā ievietoto bērnu skaits, turpretim 2018.gadā citas personas aprūpē ārvalstī ievērojami mazāks skaits bērnu nodots no audžuģimenēm.

# 7. Pārskats par adopcijas lietām

## 7.1.Personu skaits, kas pārskata gadā ar bāriņtiesas lēmumu atzītas par adoptētājiem

Bāriņtiesu sniegtā informācija liecina, ka 2018.gadā salīdzinājumā ar 2017.gadu, nav vērojamas krasas izmaiņas attiecībā uz personu izteikto vēlmi kļūt par adoptētājiem. 2018.gadā bāriņtiesas pieņēmušas **347 lēmumus** par personu vai laulāto atzīšanu par adoptētājiem.

Adoptētāja statusu ieguva **99 personas** – 44 sievietes un 55 vīrieši. Visbiežāk adoptētāja statuss attiecībā uz personu pieņemts gadījumos, kad persona vēlējās adoptēt otra laulātā bērnu (5 sievietes un 51 vīrietis).

Tāpat adoptētāja statuss piešķirts **248 laulātiem pāriem**, no kuriem **31 ģimene** vēlējās adoptēt savā aizbildnībā esošu bērnu, savukārt **13 pāri** – savā audžuģimenē ievietotu bērnu. Savukārt **204** laulātie pāri ir izteikuši gatavību adoptēt ārpusģimenes aprūpē esošu bērnu.

35.diagramma

Vērtējot informāciju par personu atzīšanu par adoptētājiem laika periodā no 2015.gada līdz 2018.gada secināms, ka līdz 2017.gadam bija vērojams potenciālo adoptētāju skaita pieaugums, savukārt 2018.gadā personu skaits, kuras ar bāriņtiesas lēmumu atzītas par adoptētājiem, ir līdzīgs 2017.gada datiem. Kā redzams 36.diagrammā, 2015.gadā par adoptētājiem tika atzītas par 514 personas. 2016.gadā, salīdzinot ar 2015.gadu personu skaita pieaugums bija neliels – par 14 personām vairāk. Savukārt 2017.gadā atkal vērojams būtisks potenciālo adoptētāju pieaugums – lēmumi pieņemti par 598 personām, kas ir par 70 personām vairāk nekā 2016.gadā. 2018.gadā par adoptētājiem atzītas **595 personas**.

36.diagramma

## 7.2. Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju

Bāriņtiesu likuma 54.panta sestās daļas 8.punktā noteikts, ka bāriņtiesa, kura pieņēma lēmumu par bērna ārpusģimenes aprūpi, lemj par bērna adopciju uz ārvalstīm. Tie ir gadījumi, kad bāriņtiesa, izvērtējot bērna iespējas atgriezties pie bioloģiskajiem vecākiem un augt savā ģimenē vai iespējas tikt adoptētam Latvijā vai nodibināt aizbildnību, konstatējusi, ka bērnam (institūcijā vai audžuģimenē ievietotam) nav iespējams augt ģimenē Latvijā (adopcija vai aizbildnība), un saskaņā ar adopcijas kārtības 40.punktā paredzēto, pieņēmusi lēmumu par iespējamu bērna adopciju uz ārvalstīm.

Saskaņā ar bāriņtiesu sniegto informāciju, pēdējo četru gadu laikā samazinājies bērnu skaits, par kuriem bāriņtiesas lēmušas, ka to interesēm atbilstoša ir adopcija uz ārvalstīm (sk. 37.diagrammu). 2017.gadā lēmums par ārvalstu adopciju pieņemts attiecībā uz 113 bērniem, kas ir par 48 bērniem mazāk nekā 2016.gadā. Savukārt 2018.gadā bāriņtiesas lēmušas par ārvalsts adopciju attiecībā tikai uz **46 bērniem**, attiecīgi par 21 bērnu, kuram aprūpe nodrošināta audžuģimenē un 25 bērniem, kuri ievietoti ilgstošas sociālās aprūpes un sociālās rehabilitācijas institūcijā.

Vienlaikus no statistikas datiem secināms, ka bāriņtiesas ik gadu pieņem nelielu skaitu lēmumu, ar kuriem tiek atcelta bērna adopcija uz ārvalstīm (sk.37.diagrammu). 2018.gadā bāriņtiesas pieņēmušas 3 šādus lēmumus.

37.diagramma

Nepilngadīga bērna adopcija ir atļauta, ja tā ir bērna interesēs. Atbilstoši Adopcijas kārtības 32.punktā noteiktajam, bāriņtiesa aprūpes termiņa beigās (kad bērns ar bāriņtiesas lēmumu nodots adoptētāja aprūpē un bāriņtiesa aprūpes laikā veikusi ģimenes izpēti) apkopo ģimenes izpētes rezultātus, sagatavo atzinumu par to, vai adopcija adoptētāja ģimenē ir bērna interesēs, un pieņem atbilstošu lēmumu.

38.diagramma

38.diagrammā atspoguļotie dati liecina, ka pēdējo četru gadu laikā pakāpeniski samazinās to bērnu skaits, par kuriem pieņemts lēmums, ka adopcija ir bērna interesēs. 2015.gadā bāriņtiesas lēmušas par 337 bērniem, 2016.gadā par 288 bērniem. 2017.gadā attiecīgs lēmums pieņemts 239 bērnu interesēs, savukārt 2018.gadā par **225 bērniem**.

Pēdējo divu gadu laikā izteikti samazinājies ilgstošas sociālās aprūpes un sociālās rehabilitācijas institūcijā ievietoto bērnu skaits, par kuriem bāriņtiesas atzinušas, ka adopcija ir bērna interesēs. Vienlaikus konstatējams, ka 2018.gadā palielinājies lēmumu skaits attiecībā uz bērniem, kurus vēlējies adoptēt **otrs laulātais**.

Jānorāda, ka lēmumi par to, ka adopcija ir ārpusģimenes aprūpē esošo bērnu interesēs visvairāk pieņemti attiecībā uz jaunākajiem bērniem - uz 57 bērniem vecumā līdz 3 gadiem, 79 bērniem vecumā no 4-12 gadi, savukārt vecumposmā no 13-17 gadiem uz 31 bērnu.

Ārpusģimenes aprūpē esošu bērnu var adoptēt, ja pirms adopcijas apstiprināšanas viņš atradies adoptētāja aprūpē un uzraudzībā un ir konstatēta bērna un adoptētāja savstarpējā piemērotība, kā arī ir pamats uzskatīt, ka adopcijas rezultātā starp adoptētāju un adoptējamo izveidosies patiesas bērnu un vecāku attiecības.

Bāriņtiesu sniegtā informācija liecina, ka pēdējo četru gadu laikā ir samazinājies adoptētāju aprūpē nodoto bērnu skaits (sk.39.diagrammu). 2017.gadā adoptētāju aprūpē tika nodoti 155 bērni, kas ir par 54 bērniem mazāk nekā 2016.gadā. 2018.gadā adoptētāju aprūpē nodoti 118 bērni, attiecīgi par 37 bērniem mazāk kā iepriekš. Visvairāk pirmsadopcijas aprūpē 2018.gadā nonāca bērni vecumā no 4-12 gadiem (60 bērni), tāpat adoptētāju aprūpē tika nodoti 36 bērni vecumā līdz 3 gadiem un 22 bērni pēc 13 gadu vecuma.

Vienlaikus bāriņtiesas 2018.gadā lēmušas par bērna aprūpes izbeigšanu adoptētāja ģimenē 14 bērniem, kas ir mazāk kā iepriekšējos gados.

39.diagramma

# 8. Pārskats par aizgādnību

Salīdzinot datus četru gadu periodā secināms, ka no 2015.gada palielinās gan personu, kurām ierobežota rīcībspēja, gan to aizgādņu skaits (sk. 40.diagrammu). 2018.gadā bāriņtiesu lietvedībā atradās aizgādnības lietas attiecībā uz **3404 personām** (par 177 personām vairāk kā iepriekšējā gadā ), kurām ar tiesas spriedumu ierobežota rīcībspēja. Par aizgādni personai ar ierobežotu rīcībspēju 2018.gada 31.decembrī bija ieceltas **2969 personas** – 2395 radinieki un 574 citas personas.

Papildus bāriņtiesu sniegtā informācija liecina, ka pēc 2016 gada pakāpeniski samazinājies aizgādņu skaits mantojumam vai prombūtnē esošas personas mantai (sk.40.diagrammu).

40.diagramma

2018.gadā **378** **personām** ar ierobežotu rīcībspēju iecelti **375 aizgādņi**. Savukārt **246** personas ieceltas par aizgādņiem mantojumam vai prombūtnē esošas personas mantai.

41.diagramma

2018.gadā bāriņtiesas lēmušas par **5 personu atcelšanu** no aizgādņa pienākumu pildīšanas nolaidīgas rīcības vai citu iemeslu dēļ un par **2 personām** informējusi tiesībaizsardzības iestādes. Ar bāriņtiesas lēmumu tikuši atcelti 4 aizgādņi personām ar ierobežotu rīcībspēju (3 radinieki vai laulātie un 1 cita persona), kā arī 1 persona, kas bijusi iecelta par aizgādni mantojumam vai prombūtnē esošas personas mantai.

2018.gadā likumisku iemeslu dēļ no aizgādņa pienākumu pildīšanas atbrīvotas vai atlaistas **272 personas** – no tām 140 personas, kas ieceltas par aizgādni personām ar ierobežotu rīcībspēju, un 132 aizgādņi mantojumam vai prombūtnē esošas personas mantai.

Bāriņtiesu sniegtā informācija liecina, ka 2018.gadā bāriņtiesas nav lēmušas par ārvalsts aizgādnības lietas pārņemšanu, ja personām aizgādnība nodibināta ārvalstī.

# 9. Pārskats par bāriņtiesu lēmumiem un lietām

42.diagramma

Kā secināms no 42.diagrammas, 2018.gadā nedaudz palielinājies bāriņtiesu lietvedībā esošo lietu skaits. Vienlaikus secināms, ka pēdējo četru gadu periodā nav vērojamas lielas un nozīmīgas lietu skaita izmaiņas, lai arī 2018.gadā ierosināto lietu skaits ir par 283 lietām mazāks kā 2017.gadā. Inspekcijas ieskatā lietu skaita svārstības 2017. un 2018.gadā ietekmēja arī vairāku bāriņtiesu apvienošanās, kas ļāva pakāpeniski izvērtēt aktīvo lietu skaitu bāriņtiesās un arhivējamo lietu daudzumu.

2017.gadā bija vērojams nozīmīgs lēmumu skaita pieaugums, savukārt 2018.gadā bāriņtiesas kopumā pieņēmušas **12230** lēmumus, kas ir par 1291 lēmumu mazāk kā iepriekšējā gadā (sk.43.diagrammu). Kopsakarībā ar pārējo bāriņtiesu sniegto informāciju, 2018.gadā bāriņtiesām bijuši mazāk lēmumu par bērna aizgādības tiesību pārtraukšanu un atjaunošanu vecākiem; lēmumu par bērna ārpusģimenes aprūpes nodrošināšanu; lēmumu par vecāka aprūpē esoša bērna nodošanu citas personas aprūpē, lēmumu par ārpusģimenes aprūpē esošu bērnu nodošanu citas personas aprūpē ārvalstīs. Tāpat bāriņtiesas pieņēmušas mazāk lēmumu par bērnu adopciju uz ārvalstīm un par adopciju bērna interesēs kopumā, bērna nodošanu adoptētāja aprūpē.

43.diagramma

Likumdevējs paredzējis bāriņtiesas iespējas nekavējoties reaģēt, lai novērstu bērna atrašanos veselībai vai dzīvībai bīstamos apstākļos, nodrošinot bērnam iespēju atrasties drošos apstākļos, piešķirot tās priekšsēdētājam vai loceklim tiesības pieņemt vienpersonisku lēmumu.

Bāriņtiesu pārskati par darbu liecina, ka 2018.gadā, salīdzinot ar 2017.gadu, **vienpersoniski pieņemto** lēmumu skaits samazinājies (sk. 44.diagrammu), it īpaši attiecībā uz vienpersonisko lēmumu par bērna aizgādības tiesību pārtraukšanu vecākiem skaitu.

Vienlaikus konstatējams, ka būtiski palielinājies vienpersonisko lēmumu skaits par bērna izņemšanu no aizbildņa ģimenes un aizbildņa atstādināšanu no pienākumu pildīšanas skaits. 2018.gadā pieņemti **27** šādi lēmumi.

Vienpersoniskais lēmumus par bērna izņemšanu no audžuģimenes pieņemts **4** gadījumos, savukārt **vienā** gadījumā vienpersoniski pieņemts lēmums par bērna obligāto ārstēšanu vai sociālās rehabilitācijas saņemšanu. Šāds vienpersoniskais lēmumus var tikt pieņemts situācijās, ja bērns vai viņa likumiskais pārstāvis nepiekrīt bērna, kuram radušies psihiski vai uzvedības traucējumi alkoholisko dzērienu, narkotisko, psihotropo, toksisko vai citu apreibinošo vielu lietošanas dēļ vai kurš cietis no vardarbības, obligātai ārstēšanai vai sociālajai rehabilitācijai vai nepamatoti vēlas to pārtraukt.

44.diagramma

Bāriņtiesu likums paredz bāriņtiesas kompetenci, aizstāvot bērna vai aizgādnībā esošās personas intereses, pieņemt lēmumus arī citu bāriņtiesas lietvedībā esošo kategoriju lietās. Šādu lēmumu apkopojums skatāms 2.tabulā.

|  |  |  |  |  |
| --- | --- | --- | --- | --- |
| **Citi bāriņtiesās pieņemtie lēmumi** | **2015** | **2016** | **2017** | **2018** |
| Pieņemtie lēmumi par bērnu un personu ar ierobežotu rīcībspēju mantisko interešu nodrošināšanu vai aizstāvību. | 1358 | 1276 | 1295 | 1261 |
| Bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesības izmantošanas kārtību. | 797 | 800 | 850 | 855 |
| Bērnu skaits, par kuriem bāriņtiesa pieņēmusi lēmumu par valsts sociālo pabalstu, apgādnieka zaudējuma pensijas un atbalsta ar celiakiju slimiem bērniem, kuriem nav noteikta invaliditāte, izmaksāšanu personai, kura faktiski audzina bērnu vai izmaksāšanu pašam bērnam, ja viņš sasniedzis 15 gadu vecumu. | 466 | 434 | 442 | 380 |
| Bērnu skaits, kuri nosūtīti konsultācijas saņemšanai pie ģimenes ārsta, psihologa vai cita speciālista. | 119 | 130 | 173 | 170 |
| Bērnu skaits, par kuriem bāriņtiesa pieņēmusi lēmumu par bērna vārda, uzvārda vai tautības ierakstu. | 91 | 119 | 92 | 120 |
| Nepilngadīgo personu skaits, par kurām bāriņtiesa pieņēmusi lēmumu par atļaujas došanu stāties laulībā pirms 18 gadu vecuma sasniegšanas. | 3 | 3 | 0 | 3 |
| Bērnu skaits, par kuriem bāriņtiesa pieņēmusi lēmumu par pilngadības piešķiršanu pirms 18 gadu vecuma sasniegšanas. | 2 | 0 | 0 | 2 |
| Pieteikumu skaits, ko bērna interesēs iesniegusi bāriņtiesa ar lūgumu tiesai nodrošināt pagaidu aizsardzību pret vardarbību |  |  | 10, no tiem:  4 gadījumos saistībā ar fizisku vardarbību, 1 gadījumā attiecībā uz seksuālu vardarbību un 5 gadījumos, kad konstatēta vairāku veidu vardarbība. | 9, no tiem:  3 gadījumos saistībā ar fizisku vardarbību, 1 gadījumā attiecībā uz psiholoģisku vardarbību un 5 gadījumos, kad konstatēta vairāku veidu vardarbība |

2.tabula

Administratīvās rajona tiesas kompetencē ir izvērtēt bāriņtiesas kā aizbildnības un aizgādnības iestādes pieņemtā lēmuma (administratīvā akta) un faktiskās rīcības tiesiskumu un pamatotību. Atbilstoši Bāriņtiesu likuma 49.panta otrajā daļā paredzētajam, bāriņtiesas lēmumu ieinteresētā persona var pārsūdzēt tiesā Administratīvā procesa likuma noteiktajā kārtībā.

45.diagrammā atainota bāriņtiesu sniegtā informācija par bāriņtiesas lēmumu pārsūdzību tiesā. **2018.gadā** tiesā pārsūdzēti **58 bāriņtiesu** lēmumi, no kuriem **31** gadījumā pieņemts bāriņtiesai labvēlīgs tiesas spriedums un bāriņtiesas lēmums atstāts spēkā. **2** gadījumos bāriņtiesas lēmumus ar tiesas spriedumu atcelts. Savukārt **25** lēmumu pārsūdzība vēl nav izskatīta. Visbiežāk tiesā pārsūdzēti bāriņtiesas lēmumi par bērna aizgādības tiesību pārtraukšanu vecākiem.

45.diagramma

Bāriņtiesas faktisko rīcību privātpersona, iesniedzot attiecīgu pieteikumu tiesā, var pārsūdzēt tāpat kā bāriņtiesas lēmumu. 2018.gadā,salīdzinājumā ar 2017.gadu, būtiski pieaugusi bāriņtiesas faktiskās rīcības pārsūdzēšana (sk. 46.diagrammu). No 11 pārsūdzības gadījumiem, 6 pieņemts bāriņtiesai labvēlīgs tiesas spriedums, savukārt 3 gadījumos pieņemts bāriņtiesai nelabvēlīgs tiesas spriedums. 2 gadījumos lietas izskatīšana tiesā vēl nav pabeigta.

46.diagramma